|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/24-01/132

URBROJ: 2170-30-24-1

Omišalj, 13. studenog 2024.

**PREDMET:** **SAVJETOVANJE SA ZAINTERESIRANOM JAVNOŠĆU O** **NACRTU PRAVILNIKA O IZMJENAMA I DOPUNAMA PRAVILNIKA O PROVEDBI POSTUPAKA JEDNOSTAVNE NABAVE**

 Općinsko vijeće Općine Omišalj je na 2. sjednici održanoj 11. listopada 2021. donijelo Pravilnik o provedbi postupaka jednostavne nabave (dalje u tekstu: Pravilnik) kojim se utvrđuju pravila i postupci za nabavu roba, radova i usluga čija je procijenjena vrijednost ispod pragova propisanih člankom 12. stavkom 1. točkom 1. Zakona o javnoj nabavi („Narodne novine“ broj 120/16 i 114/22; u daljnjem tekstu: ZJN 2016).

 Nadalje, Općinsko vijeće Općine Omišalj je na 11. sjednici održanoj 3. srpnja 2023. donijelo Pravilnik o dopuni Pravilnika o provedbi postupaka jednostavne nabave, kojim je regulirano sprječavanje sukoba interesa pri provedbi postupaka jednostavne nabave.

 Najvažnija promjena koja se predlaže u sklopu predmetnih izmjena i dopuna Pravilnika je podizanje procijenjene vrijednosti do koje Općina Omišalj u svojstvu naručitelja može provoditi postupke jednostavne nabave izravnim ugovaranjem – s postojećih 20.000,00 kn (2.654,46 EUR) na 4.000,00 EUR (iznosi bez PDV-a). Izravno ugovaranje je postupak jednostavne nabave koji se provodi izdavanjem narudžbenice ili sklapanjem ugovora s jednim gospodarskim subjektom po vlastitom izboru. Posljedično, prag iznad kojeg je Općina dužna provoditi postupke jednostavne nabave javnim prikupljanjem ponuda podigao bi se s postojećih 20.000,00 kn (2.654,46 EUR) na 4.000,00 EUR (iznosi bez PDV-a).

 Potreba za gore navedenom promjenom proizlazi iz povećanja obujma posla vezanog za pripremu i provedbu postupaka jednostavne i javne nabave, uzrokovanog ponajprije općenitim porastom cijena u nekoliko posljednjih godina. Spomenuti porast cijena je za posljedicu imao „prelazak“ određenog broja postupaka nabave iz direktnog ugovaranja u javno prikupljanje ponuda, što je značajno povećalo opseg posla. Dodatno, dio postupaka jednostavne nabave je prešao u javnu nabavu, što je još kompleksniji oblik nabave te kao takav također predstavlja dodatno značajno administrativno opterećenje. Osim općenitog porasta cijena, valja spomenuti i konstantan porast općinskih prihoda, dodatno uvećan značajnim količinama sufinanciranja koje je Općina Omišalj privukla ili će privući u narednom razdoblju, koji za posljedicu također ima potrebu za provedbom dodatnih postupaka nabave. Slijedom svega navedenog, dio manje bitnih ili hitnih postupaka nabave se ponekad mora odgoditi ili otkazati do daljnjeg, koji problem pokazuje intenciju daljnjeg pogoršanja, ukoliko se u obzir uzmu relevantni pokazatelji i projekcije. Kako bi se spomenuti problem ublažio, predlaže se podizanje praga za postupak nabave izravnim ugovaranjem kako je navedeno, uz napomenu da je podizanje praga zapravo samo nominalno, dok se realno radi o korekciji istog sukladno porastu cijena u prethodnim godinama.

 Osim gore navedenih promjena, predlaže se implementacija niza promjena manjeg značaja:

* konverzija iznosa iskazanih u kunama u eure, uključujući korekciju pragova za primjenu postupaka javne odnosno jednostavne nabave iz članka 12. stavka 1. točke 1. ZJN 2016
* podizanje praga do kojeg je moguće vršiti nabavu specifičnih roba i usluga manje vrijednosti za koje nije potrebno izdati narudžbenicu ili sklopiti ugovor s gospodarskim subjektom koji ispostavlja račun (dobava stručne literature, stručno usavršavanje službenika, usluge javnih bilježnika, upravne pristojbe, reprezentacija Općinskog načelnika i sl.) – sa 1.000,00 kn na 200,00 EUR (iznosi bez PDV-a)
* uvrštene dodatne iznimke za provedbu postupka jednostavne nabave izravnim ugovaranjem iznad propisanog praga za javno prikupljanje ponuda
* druge manje izmjene i dopune (korekcije propisanih rokova za provođenje određenih radnji u sklopu postupka, izmjene naziva dokumenata u postupku, formatiranje teksta i sl.)

 Temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost sa predloženim Nacrtom pravilnika i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja pravilnika i u konačnosti ugrađeno u odredbe pravilnika.

 **Svoje prijedloge vezane uz Nacrt pravilnika možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **kristijan.loncaric@omisalj.hr**

 **Savjetovanje o nacrtu pravilnika otvoreno je do 14. prosinca 2024.**

 Po završetku Savjetovanja svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima, kao i razlozima neprihvaćanja, i to Izvješće bit će objavljeno na ovoj stranici.

Općina Omišalj

Na temelju članka 15. stavka 2. Zakona o javnoj nabavi („Narodne novine“ broj 120/16 i 114/22) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj na **\_\_\_\_** sjednici održanoj **\_\_\_\_\_\_\_\_** 2024. donijelo je

**PRAVILNIK**

 **o izmjenama i dopunama Pravilnika o provedbi postupaka jednostavne nabave**

**Članak 1.**

U Pravilniku o provedbi postupaka jednostavne nabave („Službene novine Primorsko-goranske županije“ broj 24/21 i 25/23) u članku 1. riječi: „200.000,00 kuna“ zamjenjuju se riječima: „26.540,00 EUR“, dok se riječi: „500.000,00 kuna“ zamjenjuju riječima: „66.360,00 EUR“.

**Članak 2.**

Članak 6. mijenja se i glasi:

„(1) Izravno ugovaranje je postupak jednostavne nabave koji se provodi izdavanjem narudžbenice ili sklapanjem ugovora s jednim gospodarskim subjektom po vlastitom izboru. Narudžbenica ili ugovor se zaključuju temeljem prethodno ishođene ponude gospodarskog subjekta.

1. Izravno ugovaranje provodi se za nabavu roba, usluga ili radova procijenjene vrijednosti jednake ili manje od 4.000,00 EUR.
2. Iznimno od stavka 1. ovog članka, Općina može, ukoliko to smatra svrsishodnim, provoditi nabavu roba, usluga ili radova procijenjene vrijednosti jednake ili manje od 4.000,00 EUR javnim prikupljanjem ponuda iz članka 7. ovog Pravilnika.
3. Iznimno od stavka 1. ovog članka, za račune vrijednosti jednake ili manje od 200,00 EUR koji se odnose na troškove stručne literature, stručnog usavršavanja službenika, usluge javnih bilježnika, upravne pristojbe, reprezentaciju Općinskog načelnika i sl. nije potrebno izdati narudžbenicu ili sklopiti ugovor s gospodarskim subjektom koji ispostavlja račun.
4. U slučajevima opisanima stavkom 4. ovog članka službenik koji inicira nabavu dodjeljuje poziciju i konto uz provjeru osiguranog iznosa u Proračunu Općine Omišalj, a Općinski načelnik svojom ovjerom odobrava plaćanje računa, sve sukladno odredbama Procedure zaprimanja, provjere i plaćanja računa Općine Omišalj.
5. Iznimno od stavka 2. ovog članka, postupak nabave roba, radova ili usluga procijenjene vrijednosti veće od 4.000,00 EUR može se provesti izravnim ugovaranjem u sljedećim slučajevima:
* nabave usluga od ponuditelja čiji se odabir predlaže zbog specijalističkih stručnih znanja ili posebnih okolnosti (konzultantske usluge, odvjetničke usluge, javnobilježničke usluge, usluge vještaka, konzervatorske usluge, tehnički razlozi i drugi opravdani razlozi)
* nabave zdravstvenih usluga, socijalnih usluga, usluga obrazovanja, usluga hotelskog smještaja, restoranskih usluga i usluga cateringa
* nabave usluga vezanih za pripremu, prijavu i provedbu projekata i programa koji se financiraju sredstvima Europske unije ili drugih međunarodnih organizacija, kao i sredstvima nacionalnih ministarstva
* kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina
* kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni gospodarski subjekt
* kada u postupku jednostavne nabave nije dostavljena nijedna ponuda, pod uvjetom da gospodarski subjekt zadovoljava zahtjeve i uvjete propisane prvotnim pozivom na dostavu ponuda
* žurne nabave, uzrokovane događajima koji se nisu mogli predvidjeti.“

**Članak 3.**

Članak 7. stavak 2. mijenja se i glasi:

„(2) Javno prikupljanje ponuda provodi se za nabavu roba, usluga i/ili radova procijenjene vrijednosti veće od 4.000,00 EUR, a manje od 26.540,00 EUR za nabavu robe i/ili usluga, odnosno nabava radova procijenjene vrijednosti manje od 66.360,00 EUR.“

**Članak 4.**

U nazivu točke III., iznad članka 8., iza riječi: „JEDNOSTAVNE NABAVE“ dodaju se riječi: „JAVNIM PRIKUPLJANJEM PONUDA“.

**Članak 5.**

U članku 11. iza riječi: „javno objavljuje“ brišu se zarez i riječi: „u roku od tri dana od donošenja odluke o početku postupka“.

**Članak 6.**

U članku 17. stavku 1. riječi: „od 15“ zamjenjuju se riječima: „do 30“.

Stavak 2. mijenja se i glasi:

„(2) Odluka o odabiru ili poništenju, zajedno sa preslikom zapisnika o otvaranju, pregledu i ocjeni ponuda, dostavlja se svakom ponuditelju na dokaziv način, u pravilu elektroničkom poštom.“

**Članak 7.**

U članku 20. stavku 1. riječi: „od osam“ zamjenjuju se riječima: „do 30“.

U stavku 2. iza riječi: „koji je inicirao nabavu“ brišu se zarez i riječi: „a koji je o tome dužan ispuniti Obrazac za kontrolu izvršenja ugovora, koji se nakon izvršenja ugovora dostavlja službeniku nadležnom za vođenje registra sklopljenih ugovora, a po potrebi i ranije, na traženje, zbog potrebe ažuriranja registra ugovora na stranicama Elektronskog oglasnika javne nabave“.

**Članak 8.**

Ovaj Pravilnik stupa na snagu osmog dana od dana objave u „Službenim novinama Primorsko-goranske županije“.

KLASA:

URBROJ:

Omišalj, **\_\_\_\_\_\_\_\_\_\_** 2024.

**OPĆINSKO VIJEĆE OPĆINE OMIŠALJ**

**Predsjednica**

**Dunja Mihelec**